## Odluka o utvrđivanju obrasca imunitetne iskaznice suca Ustavnog suda Republike Hrvatske

### NN 131/2009 (31.10.2009.), Odluka o utvrđivanju obrasca imunitetne iskaznice suca Ustavnog suda Republike Hrvatske

USTAVNI SUD REPUBLIKE HRVATSKE

3221

Na temelju članka 17. stavka 2. točke 1. i članka 5. Poslovnika Ustavnog suda Republike Hrvatske (»Narodne novine«, br. 181/03., 16/06. i 30/08.), a u vezi s člankom 4. Ustavnog zakona o Ustavnom sudu Republike Hrvatske (»Narodne novine«, br. 99/99., 29/02., 49/02. – pročišćeni tekst) 12. listopada 2009., donosim

ODLUKU

O UTVRĐIVANJU OBRASCA IMUNITETNE ISKAZNICE SUCA USTAVNOG SUDA REPUBLIKE HRVATSKE

Članak 1.

Ovom Odlukom propisuju se izgled i sadržaj imunitetne iskaznice, odnosno obrazac imunitetne iskaznice suca Ustavnog suda Republike Hrvatske (u daljnjem tekstu: Sudac), vođenje popisa imunitetnih iskaznica te način izdavanja i zamjene imunitetne iskaznice.

Članak 2.

Obrazac imunitetne iskaznice TIM-ID izmjere 85 x 55 mm izrađuje se sublimacijskim ispisom na plastičnoj PVC kartici, debljine 1 mm.

Obrazac iz stavka 1. ovog članka izrađuje se na podlozi sivoplave boje s pleternom ornamentikom uzduž gornje i donje strane obrasca.

Prednja strana obrasca iz stavka 1. ovog članka podijeljena je okomitom crtom na dva jednaka dijela te lijeva strana na sredini sadrži:

– grb Republike Hrvatske,

– ispod grba, crnim slovima ispisano je jedno ispod drugoga: »REPUBLIKA HRVATSKA«, »USTAVNI SUD REPUBLIKE HRVATSKE« te velikim slovima, podebljano: »IMUNITETNA ISKAZNICA«. Ispod navedenoga malim slovima: »Predsjednik/Predsjednica Ustavnog suda Republike Hrvatske« te ime i prezime predsjednika/predsjednice Ustavnog suda Republike Hrvatske,

– slijedi vlastoručni potpis predsjednika/predsjednice Ustavnog suda Republike Hrvatske te tekst: »Zagreb« i datum početka mandata.

Desna strana podijeljene prednje strane obrasca iz stavka 1. ovog članka na sredini sadrži:

– crnim slovima natpis: »SUDAC/SUTKINJA USTAVNOG SUDA REPUBLIKE HRVATSKE«, ispod čega je ispisan akademski stupanj (ako postoji) te ime i prezime Suca/Sutkinje,

– slijedi prostor za fotografiju Suca/Sutkinje, ispod kojega se nalazi vlastoručni potpis Suca/Sutkinje,

– ispod vlastoručnog potpisa je ispisana riječ: »Broj«, iza koje se dodaje redni broj imunitetne iskaznice, prema redoslijedu iz popisa imunitetnih iskaznica.

Članak 3.

Poleđina obrasca iskaznice sadrži imunitetno pravo Suca iz članak 126. stavka 2. Ustava Republike Hrvatske.

Na sredini gornjeg dijela poleđine iz stavka 1. ovog članka stoji naslov: »IMUNITETNO PRAVO SUCA USTAVNOG SUDA REPUBLIKE HRVATSKE«, ispod čega se nalazi vodoravna crta. Ispod crte slijeva slijedi tekst: »IZVOD IZ USTAVA REPUBLIKE HRVATSKE«. Nadalje, u novom redu ispisan je tekst: »Članak 126. stavak 2. Ustava Republike Hrvatske«. Slijedi novi redak s tekstom: »Suci Ustavnog suda Republike Hrvatske imaju imunitet kao i zastupnici u Hrvatskom saboru.«

Članak 4.

Sudac u obavljanju sudačke dužnosti nosi iskaznicu kojom dokazuje svoj identitet.

Članak 5.

Imunitetne iskaznice Suci nose u zaštitnom kožnom povezu.

Kožni povez iz stavka 1. ovog članka tamnoplave je boje, jednostrukog preklopa, pravokutnog oblika i dimenzija 90x60 mm. Na prednjoj strani poveza u njegovu središtu utisnut je suhim tiskom (blinddruck) grb Republike Hrvatske ispod kojeg stoji utisnut suhim tiskom (blinddruck) naslov: »USTAVNI SUD REPUBLIKE HRVATSKE«.

Na unutarnjoj strani donjeg preklopa kožnog poveza je prostor za imunitetnu iskaznicu, prekriven prozirnom folijom.

Članak 6.

Iskaznicu izdaje Glavno tajništvo Ustavnog suda Republike Hrvatske.

O izdanim iskaznicama vodi se evidencija u Glavnom tajništvu Ustavnog suda Republike Hrvatske.

Evidencija iz stavka 1. ovog članka sadrži: ime i prezime Suca kojem je izdana iskaznica, nadnevak izdavanja, rubriku o potvrdi primitka potpisom te rubriku za napomene u slučaju povrata iskaznice, odnosno njenog gubitka ili drugih okolnosti.

Članak 7.

Sudac koji izgubi iskaznicu ili na drugi način ostane bez iskaznice dužan je o tome odmah izvijestiti Glavno tajništvo Ustavnog suda Republike Hrvatske.

Nova iskaznica izdat će se osobi iz stavka 1. ovoga članka odmah nakon što je izgubljena iskaznica ili na drugi način nestala iskaznica, oglašena nevažećom u »Narodnim novinama«.

Članak 8.

Po prestanku sudačke dužnosti Sudac je dužan vratiti iskaznicu u Glavno tajništvo Ustavnog suda Republike Hrvatske radi poništenja.

Članak 9.

Obrazac imunitetne iskaznice otisnut je u prilogu ove Odluke i njezin je sastavni dio.

Članak 10.

Ova Odluka stupa na snagu osmog dana od dana objave u »Narodnim novinama«.

Broj: SuT-A-15/2009

Zagreb, 12. listopada 2009.

Predsjednica
prof. dr. sc. Jasna Omejec, v. r.

PRILOG

IMUNITETNA ISKAZNICA SUCA USTAVNOG SUDA REPUBLIKE HRVATSKE

![](dodatni/404578.jpeg)

![](dodatni/404579.jpeg)

Odluka, NN 131/2009-3221